راشدخان او محمدنبي به په انډين پريميرليګ کې لوبيږي
د انډين پريمير ليګ (ايي پي اېل) په نوم ياد هند کې د کرکټ  سياليو(۲۰۱۸م) کې به د افغانستان دوه ستوري لوبغاړي راشدخان او محمدنبي هم لوبيږي.
اسپېنر ۱۹ کلن راشدخان او ال راؤنډر محمدنبي دواړه د سنرايزر حېدر اباد لوبډلې اخستي دي. راشدخان په نهه کروړه هندي روپيو او محمدنبي په يو کروړ هندي روپيو اخستل شوی دی. سنرايزر پرون د شنبې، خالي په ورځ په ټويټر د راشدخان د اخستو ويلي او د هغه په بيرته راتګ يې د خوشحالۍ څرګندونه کړې چې خپل سپېنر بالر بيرته په ډله کې لري. راشدخان هم په ټويټر بيرته سنرایزر ته په راتلو د خوشحالۍ اظهار کړی او مننه يې کړې ده. سنرايزر نن د یکشنبې، اتوار په ورځ د محمدنبي د اخستو ويلي او په ټويټر يې ليکلي، دا زمونږ دپاره ډېره خوشحالي راوړي چې يو بل افغان زمونږ د لوبډلې برخه شو، هغه ته يې ښه راغلاست ويلي. محمدنبي په ټويټر ويلي په رښتيا خوشحال يم چې د سنرايزر برخه جوړ شوم. راشد خان او محمد نبي د کال ۲۰۱۷م د ايي پي اېل سياليو کې هم د سنرايزر حېدر اباد د لوبډلې برخه وو. د ايي پي اېل ۲۰۱۸م سيالۍ په هند کې ۱۱م ځل دی چې کیږي، د روان کال سيالۍ د اپرېل د دوېمې نېټې نه تر مئي ۲۵ پورې ټاکل شوي دي. په دغو سياليو کې اته لوبډلې برخه اخلي چې پکې د نړۍ د ګڼو هېوادونو لوبغاړي لوبيږي. د کال ۲۰۱۷م د ايي پي اېل سيالۍ د ممبۍ انډينز په نوم لوبډلې ګټلې وې. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.